3 verdagtes en polisieman sterf in Pta-skietgeveg | Maroela Media
Brig. Hangwani Mulaudzi, woordvoerder van die Valke, het aan Maroela Media gesê die voorval het omstreeks 01:45 naby die Diamond Hill-tolhek, net ná die Rayton/Cullinan-afrit, plaasgevind.
"Beamptes van die Silverton-blitspatrollie het tydens roetinepatrollie 'n verdagte motor op die snelweg opgemerk en van die pad af getrek," het Mulaudzi gesê. "Toe die beamptes naderstap, het die vyf insittendes skielik op hulle losgebrand en een van die beamptes, konst. Max Lekalakala (32), doodgeskiet."
Die polisie het teruggeskiet en twee verdagtes noodlottig gewond. Een verdagte is gewond en is by die hospitaal dood verklaar. Nog 'n verdagte is kritiek gewond en onder polisiebewaking in 'n hospitaal.
Die vyfde verdagte kon daarin slaag om te ontsnap en is later deur die honde-eenheid in die veld opgespoor en in hegtenis geneem. Hy sal Vrydag in die Bronkhorstspruit-landdroshof verskyn op aanklagte van moord, poging tot moord en die besit van 'n ongelisensieerde vuurwapen en ammunisie.
Die polisie het beslag gelê op drie ongelisensieerde vuurwapens met ammunisie, sewe selfone en 'n tabletrekenaar.
Die Valke lei die ondersoek.
Die SAPD verdien 'n pluim vir hulle optrede.
Jammer vir die een beampte wat ook in die skietvoorval ook gedood is.
Konstabel Max oor jou is ons hartseer, ek dink jy sou trots wees om te weet hoeveel van die skelms dood is. Baie geluk aan die Polisie met hierdie fantastiese polisiering, jul gee hoop.